Poziv za dodjelu sredstava

Ulaganje u mjere energetske učinkovitosti i visokoučinkovitu kogeneraciju u prerađivačkoj industriji

*Referentni broj: MF-2024-2-1*

SADRŽAJ

[1. OPĆE INFORMACIJE 3](#_Toc162356582)

[1.1 Predmet i svrha Poziva 6](#_Toc162356583)

[1.2 Sredstva Modernizacijskog fonda, iznosi i intenzitet potpore 8](#_Toc162356584)

[2. PRAVILA POZIVA 10](#_Toc162356585)

[2.1. Prihvatljivost Prijavitelja 10](#_Toc162356586)

[2.2. Prihvatljivost Projekta 11](#_Toc162356587)

[2.3. Prihvatljivost projektnih aktivnosti 12](#_Toc162356588)

[2.4. Prihvatljivost troškova 13](#_Toc162356589)

[2.5. Neprihvatljivi troškovi 14](#_Toc162356590)

[3. NAČIN PODNOŠENJA PROJEKTNOG PRIJEDLOGA 15](#_Toc162356591)

[3.1. Podnošenje projektnog prijedloga 15](#_Toc162356592)

[3.2. Obvezna dokumentacija 15](#_Toc162356593)

[3.3. Pitanja i odgovori 17](#_Toc162356594)

[4. POSTUPAK DODJELE SREDSTAVA 18](#_Toc162356595)

[4.1. Provjera i ocjena projektnih prijedloga 18](#_Toc162356596)

[4.1.1. Provjera projektnih prijedloga 18](#_Toc162356597)

[4.1.2. Ocjena projektnih prijedloga 18](#_Toc162356598)

[4.1.3. Pojašnjenja tijekom postupka dodjele 21](#_Toc162356600)

[4.1.4. Izvješće o provedenom pregledu i ocjeni 21](#_Toc162356601)

[4.2. Obavijest Ministarstva 21](#_Toc162356602)

[4.2.1. Prigovor na Obavijest Ministarstva 21](#_Toc162356603)

[4.2.2. Rok mirovanja 23](#_Toc162356604)

[4.3. Donošenje Odluke o dodjeli sredstava 23](#_Toc162356605)

[4.4. Potpisivanje Ugovora o dodjeli sredstava između Ministarstva, Fonda i Korisnika 23](#_Toc162356606)

[4.5. Objava rezultata Poziva 24](#_Toc162356607)

[5. PROVEDBA PROJEKTA 25](#_Toc162356608)

[5.1. Razdoblje provedbe projekta 25](#_Toc162356609)

[5.2. Praćenje provedbe Projekta 25](#_Toc162356610)

[5.3. Podnošenje zahtjeva za predujam/isplatom sredstava 26](#_Toc162356611)

[5.4. Povrat sredstva od Korisnika 27](#_Toc162356612)

[5.5. Informiranje i vidljivost 27](#_Toc162356613)

[6. ZAŠTITA OSOBNIH PODATAKA 28](#_Toc162356614)

[7. OBRASCI I PRILOZI POZIVA 29](#_Toc162356615)

# OPĆE INFORMACIJE

Ministarstvo zaštite okoliša i zelene tranzicije (u daljnjem tekstu: Ministarstvo) objavljuje **Poziv za dodjelu sredstava „Ulaganje u mjere energetske učinkovitosti i visokoučinkovita kogeneracija u prerađivačkoj industriji “** (u daljnjem tekstu: Poziv) u okviru Programa ulaganja „Poboljšanje energetske učinkovitosti i ulaganja u visokoučinkovitu kogeneraciju u sektoru proizvodnje“ , referentne oznake MF-2022-2-HR-0-002, financiranog sredstvima Modernizacijskog fonda.

Modernizacijski fond u Hrvatskoj provode **Ministarstvo** i **Fond za zaštitu okoliša i energetsku učinkovitost** (u daljnjem tekstu: Fond) u skladu sa Zakonom o klimatskim promjenama i zaštiti ozonskog sloja (»Narodne novine«, br. 127/19, u daljnjem tekstu: Zakon) Uredbom o mehanizmima financiranja u okviru sustava trgovanja emisijama stakleničkih plinova („Narodne novine“, broj 107/23), te Provedbenom Uredbom Komisije (EU) 2020/1001 o utvrđivanju detaljnih pravila za primjenu Direktive 2003/87/EZ Europskog parlamenta i Vijeća u pogledu djelovanja Modernizacijskog fonda kojim se podupiru ulaganja u modernizaciju energetskih sustava i poboljšanje energetske učinkovitosti određenih država članica i izmjenom Provedbene Uredbe Komisije (EU) 2023/ /2606 оd 22. studenoga 2023. Ovim Pozivom se definiraju ciljevi, određuju pravila o načinu podnošenja projektnih prijedloga i utvrđuju kriteriji prihvatljivosti i odabira projektnih prijedloga te pravila provedbe odabranih projekata.

Pravo na sredstva temeljem Poziva mogu ostvariti trgovačka društva (u daljnjem tekstu: Prijavitelji) za podnesene projektne prijedloge koji zadovoljavaju sve uvjete iz točke 2. Poziva, a prednost pri dodjeli ostvaruje se sukladno ostvarenom broju bodova u postupku ocjene iz točke 4.1 Poziva.

Ovaj Poziv objavljen je na mrežnoj stranici Ministarstva.

Ministarstvo pridržava pravo izmjena Poziva tijekom razdoblja trajanja Poziva, vodeći računa da predmetne izmjene ne utječu na postupak provjere i ocjene projektnih prijedloga.

**Pravna osnova:**

1. Ugovor o Europskoj uniji (konsolidirana verzija, SL C 115/13, 9.5.2008) (UEU)
2. Ugovor o funkcioniranju Europske unije (konsolidirana verzija, SL C 115/47, 9.5.2008) (UFEU)
3. Ugovor o pristupanju Republike Hrvatske Europskoj uniji (Narodne novine, Međunarodni ugovori, br. 2/2012)
4. Direktiva (EU) 2018/410 Europskog parlamenta i Vijeća od 4. ožujka 2018. o izmjeni Direktive 2003/81/EZ radi poboljšanja troškovno učinkovitih smanjenja emisija i ulaganje za niske emisije ugljika te Odluke (EU) 2015/1814; (Službeni list EU, L 76/3, 19.3.2018.)
5. Direktiva (EU) 2023/959 Europskog parlamenta i Vijeća od 10. svibnja 2023. o izmjeni Direktive 2003/87/EZ o uspostavi sustava trgovanja emisijskim jedinicama stakleničkih plinova unutar Unije i Odluke (EU) 2015/1814 o uspostavi i funkcioniranju rezerve za stabilnost tržišta za sustav trgovanja emisijama stakleničkih plinova Unije (Službeni list EU, L 130, 16.5.2023.)
6. Konsolidirana verzija Direktiva 2003/87/EZ Europskog parlamenta i Vijeća od 13. listopada 2003.o uspostavi sustava trgovanja emisijskim jedinicama stakleničkih plinova unutar Unije i o izmjeni Direktive Vijeća 96/61/EZ (u daljnjem tekstu: EU ETS Direktiva)
7. Direktiva (EU) 2023/2413 Europskog parlamenta i Vijeća od 18. listopada 2023. o izmjeni Direktive (EU) 2018/2001, Uredbe (EU) 2018/1999 i Direktive 98/70/EZ u pogledu promicanja energije iz obnovljivih izvora te o stavljanju izvan snage Direktive Vijeća (EU) 2015/652 (Službeni list EU, L 2023/2413, 31.10.2023., u daljnjem tekstu: Direktiva (EU) 2023/2413)
8. Provedbena Uredba Komisije (EU) 2020/1001 od 9. srpnja 2020. o utvrđivanju detaljnih pravila za primjenu Direktive 2003/87/EZ Europskog parlamenta i Vijeća u pogledu djelovanja Modernizacijskog fonda kojim se podupiru ulaganja u modernizaciju energetskih sustava i poboljšanje energetske učinkovitosti određenih država članica (Službeni list EU, L 221/107, 10.7.2020.)
9. Provedbena Uredba Komisije (EU) 2023/2606 оd 22. studenoga 2023. o izmjeni Provedbene uredbe Komisije (EU) 2020/1001 o utvrđivanju detaljnih pravila za primjenu Direktive 2003/87/EZ Europskog parlamenta i Vijeća u pogledu djelovanja Modernizacijskog fonda kojim se podupiru ulaganja u modernizaciju energetskih sustava i poboljšanje energetske učinkovitosti određenih država članica
10. Uredba Komisije (EU) br. 651/2014 od 17. lipnja 2014. o ocjenjivanju određenih kategorija potpora spojivima s unutarnjim tržištem u primjeni članaka 107. i 108. (Službeni list EU,SL L 187, 26.6.2014, str. 1–78; u daljnjem tekstu: Uredba (EU) br. 651/2014)
11. Uredba Komisije (EU) br. 2017/1084 od 14. lipnja 2017. o izmjeni Uredbe (EU) br. 651/2014 vezi s potporama za infrastrukture luka i zračnih luka, pragova za prijavu potpora za kulturu i očuvanje baštine i za potpore za sportsku i višenamjensku rekreativnu infrastrukturu te regionalnih operativnih programa potpora za najudaljenije regije i o izmjeni Uredbe (EU) br. 702/2014 u vezi s izračunavanjem prihvatljivih troškova (Tekst značajan za EGP) (Službeni list EU, L 156, 20.6.2017, p. 1–18;)
12. Uredba Komisije (EU) 2020/972 od 2. srpnja 2020. o izmjeni Uredbe (EU) br. 1407/2013 u pogledu njezina produljenja i o izmjeni Uredbe (EU) br. 651/2014 u pogledu njezina produljenja i odgovarajućih prilagodbi (Tekst značajan za EGPC/2020/4349, Službeni list EU, L 215, 7.7.2020.)
13. Uredba Komisije (EU) 2021/1237 оd 23. srpnja 2021. o izmjeni Uredbe (EU) br. 651/2014 o ocjenjivanju određenih kategorija potpora spojivima s unutarnjim tržištem u primjeni članaka 107. i 108. Ugovora (Tekst značajan za EGP, Službeni list EU, L 270, str. 29.7.2021, str. 1–77; dalje: Uredba br. 2021/1237)
14. Uredba Komisije (EU) 2023/1315 оd 23. lipnja 2023. o izmjeni Uredbe (EU) br. 651/2014 o ocjenjivanju određenih kategorija potpora spojivima s unutarnjim tržištem u primjeni članaka 107. i 108. Ugovora i Uredbe (EU) 2022/2473 o proglašenju određenih kategorija potpora poduzetnicima koji se bave proizvodnjom, preradom i stavljanjem na tržište proizvoda ribarstva i akvakulture spojivima s unutarnjim tržištem u primjeni članaka 107. i 108. Ugovora (SL L 167, 30.06.2023, dalje u tekstu: Uredba br. 2023/167),
15. Konsolidirana verzija Uredba br. 651/2014, Uredba: 2017/1084, Uredba br. 2020/972, Uredba br. 2021/1237 - putem poveznice: <https://eur-lex.europa.eu/legal-content/HR/TXT/?uri=> CELEX%3A02014R0651-20210801 (dalje: Uredba o općem skupnom izuzeću)
16. Uredba (EU) 2023/857 Europskog parlamenta i Vijeća od 19. travnja 2023. o izmjeni Uredbe (EU) 2018/842 o obvezujućem godišnjem smanjenju emisija stakleničkih plinova u državama članicama od 2021. do 2030. kojim se doprinosi mjerama u području klime za ispunjenje obveza u okviru Pariškog sporazuma i o izmjeni Uredbe (EU) 2018/1999 (Tekst značajan za EGP)
17. Uredba (EU) 2020/852 Europskog Parlamenta i Vijeća od 18. lipnja 2020. o uspostavi okvira za olakšavanje održivih ulaganja i izmjeni Uredbe (EU) 2019/2088 (Uredba o EU taksonomiji)
18. Delegirana uredba Komisije (EU) 2022/1214 оd 9. ožujka 2022. o izmjeni Delegirane uredbe (EU) 2021/2139 u pogledu ekonomskih djelatnosti u određenim energetskim sektorima i Delegirane uredbe (EU) 2021/2178 u pogledu specifičnih javnih objava informacija o tim ekonomskim djelatnostima
19. Delegirana Uredba Komisije (EU) 2021/2139 оd 4. lipnja 2021. o dopuni Uredbe (EU) 2020/852 Europskog parlamenta i Vijeća utvrđivanjem kriterija tehničke provjere na temelju kojih se određuje pod kojim se uvjetima smatra da ekonomska djelatnost znatno doprinosi ublažavanju klimatskih promjena ili prilagodbi klimatskim promjenama i nanosi li ta ekonomska djelatnost bitnu štetu kojem drugom okolišnom cilju
20. Uredba (EU) 2016/679 Europskog parlamenta i Vijeća od 27. travnja 2016. o zaštiti pojedinaca u vezi s obradom osobnih podataka i o slobodnom kretanju takvih podataka te o stavljanju izvan snage Direktive 95/46/EZ - Opća uredba o zaštiti podataka (GDPR)
21. Uredba (EU, Euratom) 2018/1046 Europskog parlamenta i Vijeća od 18. srpnja 2018. o financijskim pravilima koja se primjenjuju na opći proračun Unije, o izmjeni uredaba (EU) br. 1296/2013, (EU) br. 1301/2013, (EU) br. 1303/2013, (EU) br. 1304/2013, (EU) br. 1309/2013, (EU) br. 1316/2013, (EU) br. 223/2014, (EU) br. 283/2014 i Odluke br. 541/2014/EU te o stavljanju izvan snage Uredbe (EU, Euratom) br. 966/2012 (Financijska uredba);- Preporuka Komisije (EU) br. 2003/361/EC od 6. svibnja 2003. godine vezano za definiciju mikro, malih i srednjih poduzeća
22. Odluka Europske komisije o regionalnoj karti za RH br. SA.64581 (2021/N) – Karta regionalnih potpora za Hrvatsku (1. siječnja 2022. – 31. prosinca 2027.; dalje: Odluka Komisije o regionalnoj karti)
23. Zakon zaštite okoliša (»Narodne novine«, br. 80/13, 153/13, 78/15, 12/18, 118/18)
24. Zakon o klimatskim promjenama i zaštiti ozonskog sloja (»Narodne novine«, br. 127/19)
25. Zakon o energetskoj učinkovitosti (»Narodne novine«,, br. 127/14, 116/18, 25/20, 32/21, 41/21)
26. Zakon o gradnji (»Narodne novine« br. 153/13, 20/17, 39/19, 125/19, u daljnjem tekstu: Zakon o gradnji)
27. Zakon o državnim potporama (»Narodne novine«, br. 47/14, 69/17)
28. Zakon o obnovljivim izvorima energije i visokoučinkovitoj kogeneraciji (»Narodne novine«, br. 138/21, 83/23)
29. Zakon o poticanju razvoja malog gospodarstva (»Narodne novine«, br. 29/02, 63/07, 53/12, 56/13, 121/16)
30. Zakon o trgovačkim društvima (»Narodne novine«, br. 111/93, 34/99, 121/99, 52/00, 118/03,107/07, 146/08, 137/09, 152/11, 111/12, 68/13, 110/15, 40/19, 34/22, 114/22, 18/23)
31. Zakon o obrtu (»Narodne novine«, br. 143/13, 127/19, 41/20)
32. Zakon o sprječavanju pranja novca i financiranja terorizma (»Narodne novine«, br. 108/17, 39/19)
33. Zakon o financijskom poslovanju i predstečajnoj nagodbi (»Narodne novine«, br. 108/12, 144/12, 81/13, 112/13, 71/15, 78/15, 114/22)
34. Stečajni zakon (»Narodne novine«, br. 71/15, 104/17, 36/22)
35. Zakon o Fondu za zaštitu okoliša i energetsku učinkovitost ( »Narodne novine«, br. 107/03, 144/12)
36. Zakon o gospodarenju otpadom (»Narodne novine«, br. 84/21)
37. Zakon o općem upravnom postupku (»Narodne novine«, 47/09, 110/21)
38. Pravilnik o dostavi prijedloga državnih potpora, podataka o državnim potrebama i potporama male vrijednosti te registru državnih potpora i potpora male vrijednosti (»Narodne novine«, br. 125/17)
39. Pravilnik o jednostavnim i drugim građevinama i radovima (»Narodne novine«, br. 112/17, 34/18, 36/19, 98/19, 31/20, 74/22, 155/23)
40. Pravilnik o sustavu za praćenje, mjerenje i verifikaciju ušteda energije (»Narodne novine«, br. 98/21,30/22 96/23; u daljnjem tekstu: Pravilnik o uštedama)
41. Uredba o korištenju obnovljivih izvora energije i visokoučinkovitih kogeneracija (»Narodne novine«, br. 28/23)
42. Odluka o Nacionalnoj klasifikaciji djelatnosti 2007. – NKD 2007. (»Narodne novine«, br. 58/07, 72/07; dalje: Odluka NKD)
43. Odluku o objavi uvođenja eura kao službene valute u Republici Hrvatskoj (»Narodne novine«, br. 85/2022)
44. Statut Fonda za zaštitu okoliša i energetsku učinkovitost (»Narodne novine«, br. 193/03, 73/04, 116/08, 101/09, 118/11, 67/13, 70/14, 155/14)
45. Nacionalna razvojna strategija Republike Hrvatske do 2030. godine (»Narodne novine«, br. 13/2021)
46. Strategija energetskog razvoja Republike Hrvatske do 2030. s pogledom na 2050. godinu (»Narodne novine«, br. 25/20, u daljnjem tekstu: Strategija energetskog razvoja)
47. Strategija niskougljičnog razvoja Republike Hrvatske do 2030. s pogledom na 2050.godinu (»Narodne novine«, br. 63/21)
48. Integrirani nacionalni energetski i klimatski plan za Republiku Hrvatsku za razdoblje od 2021. do 2030. godine (u daljnjem tekstu: Integrirani nacionalni energetski i klimatski plan)
49. Odluka Komisije C(2022) 9480 od 12. prosinca 2022. o isplati prihoda Modernizacijskog fonda u skladu s Direktivom 2003/87/EZ Europskog parlamenta i Vijeća
50. Odluka Komisije C(2023) 3643 od 30. svibnja 2023. o isplati prihoda Modernizacijskog fonda u skladu s Direktivom 2003/87/EZ Europskog parlamenta i Vijeća
51. Uredba o mehanizmima financiranja u okviru sustava trgovanja emisijama stakleničkih plinova („Narodne novine“, br. 107/23)
52. Program dodjele državnih potpora za ulaganje u mjere energetske učinkovitosti i visokoučinkovitu kogeneraciju u prerađivačkoj industriji KLASA: 35l -01/22-27/23, URBROJ: 517-04-01-01-24-45 od 16. veljače 2024.

## Predmet i svrha Poziva

Predmet Poziva je podupiranje ulaganja u mjere energetske učinkovitosti i visokoučinkovite kogeneracije u prerađivačkoj industriji u cilju ispunjavanja sljedećih obveza Republike Hrvatske do 2030. godine:

* + - * smanjenja emisija stakleničkih plinova iz ETS sektora i sektora izvan ETS-a (u odnosu na 2005. godinu),
* smanjenja potrošnje isporučene energije u odnosu na referentnu isporučenu energiju, odnosno u odnosu na potrošnju isporučene energije prije provedbe mjera.

Očekivani učinci Poziva su:

* Ušteda energije: 400.000 MWh/god
* Smanjenje emisija stakleničkih plinova: 180.000 tCO2/god

U okviru ovog Poziva, projekt mora ostvariti minimalnu uštedu energije od najmanje 7% ili ukupno smanjenje tCO2 za 5%.

***NAPOMENA:***

*Pod uštedom energije i smanjenjem emisija CO2 misli se na razliku između godišnje potrošnje energije i emisija CO2 bez provedenih mjera u odnosu na godišnju potrošnju energije i emisije CO2 nakon provedenih mjera.*

U projektnom prijedlogu (na odgovarajućim mjestima u Prijavnom obrascu i Glavnom projektu te svim propisanim proračunima i prilozima) obvezno je iskazati brojčane vrijednosti pokazatelja rezultata iz Tablice 1. čije se ostvarenje planira provedbom projekta.

| Pokazatelj | Jedinica mjere | Opis i izvor provjere |
| --- | --- | --- |
| Ušteda energije | MWh/god | Pokazatelj mjeri ukupni iznos ušteda isporučene energije poslije provedbe aktivnosti projektnog prijedloga, odnosno mjeri razliku između količine isporučene energije (iz distribucijske mreže ili dobivena iz fosilnih goriva na lokaciji) prije i poslije provedbe aktivnosti projektnog prijedloga.  *Izvori provjere: Glavni projekt, Izvješće o provedenom stručnom nadzoru, Izvješća o napretku provedbe projekta* |
| Očekivana kumulativna ušteda energije do kraja životnog vijeka ulaganja | MWh | Očekivana kumulativna ušteda energije  *Izvori provjere: Glavni projekt, Izvješće o provedenom stručnom nadzoru, Izvješća o napretku provedbe projekta* |
| Smanjenje emisija stakleničkih plinova | t CO2/god | Smanjenje emisije stakleničkih plinova u tonama ugljičnog dioksida na godišnjoj razini  *Izvori provjere: Glavni projekt, Izvješća o napretku provedbe projekta* |
| Očekivana kumulativna ušteda emisija stakleničkih plinova | t CO2 | Očekivano kumulativno smanjenje stakleničkih plinova do kraja životnog vijeka ulaganja  *Izvori provjere: Glavni projekt, Izvješća o napretku provedbe projekta* |
| Troškovi smanjenja emisija | EUR/ tCO2 | Troškovi smanjenja emisije stakleničkih plinova na godišnjoj razini  *Izvori provjere: Prijavni obrazac, Izvješća o napretku provedbe projekta* |
| Troškovi smanjenja emisija | EUR/ tCO2 | Troškovi smanjenja emisije stakleničkih plinova do kraja životnog vijeka ulaganja  *Izvori provjere: Prijavni obrazac, Izvješća o napretku provedbe projekta* |

**Tablica 1. Pokazatelji rezultata**

## Sredstva Modernizacijskog fonda, iznosi i intenzitet potpore

Raspoloživi iznos sredstava iz Modernizacijskog fonda u okviru ovog Poziva iznosi **80.000.000,00 eura**.

Sukladno Programu dodjele državnih potpora za ulaganje u mjere energetske učinkovitosti i visokoučinkovite kogeneracije (Prilog 1. Poziva; u daljnjem tekstu: Program potpora), sredstva Poziva dodjeljivat će se prema pravilima za dodjelu državnih potpora za zaštitu okoliša1 na koje se odnose posebne odredbe Odjeljka 7. Uredbe o općem skupnom izuzeću i to kroz potpore za ulaganje u mjere energetske učinkovitosti na koje se odnosi članak 38. iste Uredbe i na ulaganja u visokoučinkovitu kogeneraciju na koje se odnosi članak 41. iste Uredbe.

Sukladno članku 6. Uredbe o općem skupnom izuzeću, koji se odnosi na učinak poticaja, aktivnosti koje se prijavljuju prema Programu potpora **ne smiju započeti prije prijave projektnog prijedloga na Poziv i isto se odnosi na provedbu aktivnosti projekta**.

Najniži iznos sredstava iz Modernizacijskog fonda koji može biti dodijeljen za financiranje pojedinačnog projektnog prijedloga u sklopu ovog Poziva je: **100.000,00** **eura**.

Najviši iznos sredstava iz Modernizacijskog fonda koji može biti dodijeljen Prijavitelju za financiranje projektnog prijedloga u sklopu ovog Poziva je **5.000.000,00 eura.**

Pravo na sredstva Modernizacijskog fonda ostvaruje se temeljem Odluke o dodjeli sredstava koju donosi ministar nadležan za provedbu Programa potpora. Ministarstvo u okviru ovog Poziva dodjeljuje potpore Modernizacijskog fonda do iskorištenja raspoloživog iznosa sredstava.

Maksimalni intenzitet potpore koji se dodjeljuje Prijavitelju po projektu iznosi **50% prihvatljivih troškova ulaganja** nastalih na lokaciji provedbe projekta, u skladu s poglavljem VIII. Programa potpore.

**Uz sredstva Modernizacijskog fonda Prijavitelj je obvezan osigurati:**

* sredstva za financiranje razlike između iznosa ukupnih prihvatljivih troškova projekta te iznosa traženih sredstava;
* sredstva za financiranje ukupnih neprihvatljivih troškova projekta.

# PRAVILA POZIVA

## Prihvatljivost Prijavitelja

Prijavitelji u sklopu ovog Poziva mogu biti trgovačka društva odnosno **mikro, mali, srednji i veliki poduzetnici 2**, koji temeljem Odluke NKD, pripadaju području **C Prerađivačka industrija**.

Prijavitelji u projektnom prijedlogu moraju djelovati **pojedinačno**. Partnerske organizacije i partnerstvo3 bilo koje vrste **nisu** prihvatljivi.

**Prijavitelj mora dokazati da ne podliježe kriterijima za isključenje Prijavitelja** potpisanom i ovjerenom Izjavom Prijavitelja (Obrazac 2.) te propisanim obaveznim dokumentima.

Potpora se **ne može dodijeliti** Prijavitelju koji:

* ispunjava kriterije za isključenje od dodjele propisane u Programu potpora

*dokazuje se: Izjavom Prijavitelja*, *Dokazom o registraciji (Izvod iz sudskog registra )4, Potvrdom Porezne uprave4, Izvodom iz Registra stvarnih vlasnika4, ostalim dostupnim izvorima*

* ne ispunjava sve preuzete ugovorne obveze na temelju prijašnjih dodjela sredstava za sufinanciranje projekata od strane Fonda pravovremeno i u potpunosti

*dokazuje se: Izjavom Prijavitelja, ostalim dostupnim izvorima*

* je dobio državnu potporu za isti opravdani trošak projekta u skladu s Programom potpora

*dokazuje se: Prijavnim obrascem, Izjavom Prijavitelja, ostalim dostupnim izvorima*

* je dostavio lažne informacije za podneseni projektni prijedlog

*dokazuje se: Izjavom Prijavitelja, ostalim dostupnim izvorima*

* u trenutku podnošenja projektnog prijedloga nije registriran za prihvatljive djelatnosti najmanje godinu dana prije predaje projektnog prijedloga

*dokazuje se: Izjavom Prijavitelja, Dokazom o registraciji (Izvod iz sudskog ili obrtnog registra) 4 ili Obavijesti o razvrstavanju poslovnog subjekta prema NKD 20074, ostalim dostupnim izvorima*

* nema najmanje jednog (1) zaposlenog na puno radno vrijeme na temelju sati rada godinu dana prije predaje projektnog prijedloga

*dokazuje se: GFI-POD4, ostalim dostupnim izvorima*

* ima iskazan negativan EBITDA (poslovni prihod – poslovni rashod + amortizacija) u 2022. godini,

*dokazuje se: GFI-POD za 2022. 4, ostalim dostupnim izvorima*

* ima poslovne račune u blokadi

*dokazuje se: uvidom u Jedinstveni registar računa - JRR (FINA) 4, ostalim dostupnim izvorima*

***NAPOMENA****:*

*U skladu s poglavljem IV. Programa potpore, sredstva u okviru ovog Poziva se dodjeljuju poduzetnicima koji djeluju i u sektoru primarne poljoprivredne proizvodnje za ulaganja u projekte zaštite okoliša kako je definirano u odredbama Uredbe o općem skupnom izuzeću.*

1 Potpore za zaštitu okoliša sukladno članku 1. stavku 3. podstavku b) Uredbe o općem skupnom izuzeću dodjeljuju se poduzetnicima koji djeluju i u sektoru primarne poljoprivredne proizvodnje

2 Poduzetnik je svaki subjekt koji se bavi ekonomskom djelatnošću, bez obzira na njegov pravni oblik. To uključuje posebno, samozaposlene osobe i obiteljske poduzetnike koji se bave obrtom ili drugim djelatnostima te partnerstva ili udruženja koja se redovno bave ekonomskom djelatnošću sukladno Prilogu I. Uredbe o općem skupnom izuzeću o ocjenjivanju određenih kategorija potpora spojivima s unutarnjim tržištem u primjeni članaka 107. i 108. Ugovora.

3 Partner je svaka pravna osoba javnog ili privatnog prava, uključujući osobe privatnog prava registrirane za obavljanje gospodarske djelatnosti i subjekte malog gospodarstva, kako su definirani u članku 1. Priloga Preporuci Europske komisije 2003/361/EZ, koja koristi dio projektnih sredstava i sudjeluje u provedbi projekata.

## Prihvatljivost Projekta

Kako bi bio prihvatljiv, Projekt mora udovoljiti svim kriterijima prihvatljivosti, navedenim u nastavku:

* Projekt se provodi na mjestu ulaganja odnosno lokaciji 5 u RH

*dokazuje se: Prijavnim obrascem, Glavnim projektom, Izjavom Prijavitelja*

* Projekt je u skladu s Programom potpora

*dokazuje se: Prijavnim obrascem, Izjavom Prijavitelja, ostalim dostupnim izvorima*

* Projekt ispunjava kriterije prihvatljivosti u odnosu na najmanji i najviši iznos sredstava iz Modernizacijskog fonda te u odnosu na propisani intenzitet potpore prema uvjetima ovog Poziva

*dokazuje se: Prijavnim obrascem, Izjavom Prijavitelja*

4 uključujući jednakovrijednu dokumentaciju koja je izdana od strane nadležnog tijela (npr. za slučajeve poduzeća koja nisu registrirana u RH u trenutku prijave)

5 Lokacijom se smatra skup međusobno povezanih (npr. katastarski, troškovno, energetski) postojećih građevina u kojima se odvija proizvodnja uključujući prostor i zgrade u blizini takvih građevina na kojima bi se provodile projektne aktivnosti

* Projekt je u skladu s predmetom Poziva i uključuje provođenje mjera energetske učinkovitosti i/ili visokoučinkovite kogeneracije na lokaciji5,

*dokazuje se: Prijavnim obrascem, Izjavom Prijavitelja, Glavnim projektom*

* Provedba projekta 6 nije započela prije predaje projektnog prijedloga

*dokazuje se: Prijavnim obrascem, Izjavom Prijavitelja*

* Predviđeno trajanje projekta nije dulje od 36 mjeseci za provođenje mjera energetske učinkovitosti, kao i za izgradnju visokoučinkovite kogeneracije

*dokazuje se: Prijavnim obrascem, Izjavom Prijavitelja*

* Projekt se provodi na nekretnini (zemljištu/postojećoj građevini7) u vlasništvu Prijavitelja; u slučaju suvlasništva, zakupa, najma, ugovora o koncesiji, ugovora o pravu građenja, akta nadležnog tijela i drugih primjenjivih dokumenata ili slično, Prijavitelj je dokazao pravo korištenja zemljišta/građevine tijekom razdoblja od minimalno pet (5) godina od očekivanog završetka Projekta

*dokazuje se: Zemljišno-knjižnim izvatkom, dokazom pravnog interesa (ugovor ili akt nadležnog tijela), Izjavom Prijavitelja i drugim dostupnim izvorima (npr.**ISPU, Geoportal, uređena zemlja, i sl.),*

* Za Projekt je zaokružena financijska konstrukcija u skladu s točkom 1.2 Poziva

*dokazuje se: Neobvezujućom izjavom banke o financiranju ili uvjetnom odlukom o odobrenju kredita ili obvezujućim pismom namjere banke kao dokaz o zatvorenoj financijskoj konstrukciji, Izjavom o osiguranju vlastitih sredstava*

* Projekt mora rezultirati uštedom energije, pri čemu minimalna ušteda energije po projektu iznosi najmanje 7% 8

*dokazuje se: Prijavnim obrascem i Izjavom Prijavitelja,* *Glavnim projektom*

* Projekt mora rezultirati smanjenjem emisija stakleničkih plinova, pri čemu je minimalno smanjenje emisija stakleničkih plinova najmanje 5%8

*dokazuje se: Prijavnim obrascem i Izjavom Prijavitelja,* *Glavnim projektom*

* Prijavitelj je potvrdio da ne ostvaruje i obvezao se da se neće u razdoblju od dana prijave do 3 (tri) godine po završetku provedbe projekta prijaviti za ostvarivanje prava na zajamčenu tarifu (zajamčenu otkupnu cijenu) za mjere proizvodnje energije iz obnovljivih izvora energije, koje se prijavljuju za financiranje u sklopu ovog Poziva;

*dokazuje se*: *Izjavom prijavitelja (Obrazac 2).*

6 Početak aktivnosti (radova) znači početak građevinskih radova povezanih s ulaganjem ili prva zakonski obvezujuća obveza za naručivanje opreme ili bilo koja druga obveza koja ulaganje čini neopozivim, ovisno o tome što nastupi ranije. Kupnja zemljišta i pripremni radovi, primjerice ishođenje dozvola i provođenje studija izvedivosti, ne smatraju se početkom radova. U slučaju preuzimanja ,,početak radova'' znači trenutak stjecanja imovine koja je izravno povezana sa stečenom poslovnom jedinicom.

7 Postojeća građevina u smislu Poziva je ona izgrađena temeljem građevinske dozvole ili drugog odgovarajućeg akta sukladno Zakonu o gradnji i svaka druga koja je navedenim ili posebnim zakonom s njom izjednačena.

8 Pod uštedom energije i smanjenjem emisija CO2 misli se na razliku između godišnje potrošnje energije i emisija CO2 bez provedenih mjera u odnosu na godišnju potrošnju energije i emisije CO2 nakon provedenih mjera. Za ulaganja u povećanje proizvodnog kapaciteta proizvoda, potrebno je u Glavnom projektu izraziti uštedu energije i smanjenje emisija CO2 uzimajući u obzir postojeći proizvodni kapacitet.

## Prihvatljivost projektnih aktivnosti

Aktivnosti prihvatljive za financiranje u okviru Poziva su aktivnosti koje pridonose ostvarivanju svrhe i indikatora Poziva, odnosno aktivnosti:

*A1. Aktivnost povećanja energetske učinkovitosti* koja uključuje jednu ili više navedenih mjera:

* Proširenje, modernizacija, zamjena postojećih instalacija/opreme ili dijelova instalacija/opreme
* Rekuperacija toplinske energije
* Korištenje industrijskih otpadnih plinova
* Kontrola i optimizacija korištenja energije

*A2. Aktivnost proizvodnje energije iz visokoučinkovite kogeneracije* (obnovljivi energent za proizvodnju električne i toplinske energije),  *trigeneracije* (obnovljivi energent za proizvodnju električne, toplinske i rashladne energije), *kvatrogeneracije* (obnovljivi energent za proizvodnju električne energije, toplinske i rashladne energija i pročišćeni CO2) *iz OIE za vlastite potrebe* te u cijelosti usklađeno s Direktivom (EU) 2023/2413. U okviru ove aktivnosti moguća je zamjena ili nadogradnja postojećeg postrojenja ili izgradnja novog postrojenja.

*A3.* *Projektantski nadzor i stručni nadzor* građenja te koordinacija zaštite na radu u fazi izvođenja radova aktivnosti A1. i A2., ukoliko je primjenjivo

**NAPOMENA:**

U okviru Poziva nije dozvoljeno ulaganje u povećanje energetske učinkovitosti opreme vezanu uz proizvodnju energije koristeći fosilna goriva niti ulaganje u opremu za proizvodnju toplinske energije izuzimajući rekuperaciju toplinske energije za korištenje u proizvodnom procesu (npr. nije dozvoljeno grijanje prostora u kojem se odvija proizvodnja, ali je dozvoljena proizvodnja zagrijanog medija za daljnji proizvodni toplinski proces)

## 2.4. Prihvatljivost troškova

Prihvatljivi troškovi po Pozivu su isključivo troškovi provedbe prihvatljivih projektnih aktivnosti koji su neposredno vezani uz Projekt i neophodni za njegovu realizaciju. Sukladnost troškova s pravilima Poziva i prihvatljivost troškova dokazuje se Glavnim projektom s pripadajućim troškovnikom radova i opreme te svim propisanim proračunima i prilozima.

Prihvatljivi troškovi moraju nastati kod Prijavitelja i biti plaćeni tijekom razdoblja prihvatljivosti troškova definiranog u točki 5. Poziva, što se dokazuje računima ili računovodstvenim dokumentima jednake dokazne vrijednosti te dokazima o plaćanju računa (izvod iz transakcijskog računa ili drugi odgovarajući dokaz). Vrijeme nastanka troškova utvrđuje se datumom izdavanja računa i drugom dokumentacijom.

Po ovom Pozivu prihvatljivi su troškovi unutar pojedine aktivnosti:

**A1*.*** ***povećanje energetske učinkovitosti***

* nabave opreme, usluga i radova vezano uz proširenje, unaprjeđenje i zamjenu proizvodnih radnih procesa koji rezultiraju smanjenjem potrošnje energije (veća energetska učinkovitost pojedinih faza procesa i dr.).
* nabave opreme, usluga i radova vezano uz iskorištavanje otpadne topline kako bi se višak topline iz procesa proizvodnje mogao koristiti negdje drugdje u procesu 9
* nabave opreme, usluga i radova vezano uz iskorištavanje industrijskih otpadnih plinova kako bi se neiskorištena toplina plinova iz procesa proizvodnje mogla ponovno koristiti negdje drugdje u procesu (primjerice ugradnja opreme za rekuperaciju osjetne topline otpadnih/ispušnih plinova, prilagodba industrijskog procesa na korištenje rekuperirane topline)9
* nabave opreme, usluga i radova vezano uz uvođenje/rekonstrukciju cjelovite regulacije s ciljem smanjenja potrošnje energije putem: automatizacije upravljačkih sustava; sustava mjerenja i nadzora– npr. SCADA, CNUS ili slična softverska rješenja; ulaganja u aktivan i učinkovit sustav odziva potrošnje (električna snaga koja može sudjelovati u odzivu) kao i unapređenje postojeće opreme s ciljem smanjenja potrošnje energije

**A2. proizvodnja energije iz visokoučinkovite kogeneracije/trigeneracije/kvatrogeneracije**

* nabave opreme, usluga i radova vezano za proizvodnju energije u visokoučinkovitoj kogeneraciji ili visokoučinkovitoj trigeneraciji sukladno Zakonu o obnovljivim izvorima energije i visokoučinkovitoj kogeneraciji i visokoučinkovitoj kvatrogeneracije; kao i prelazak s postojeće kogeneracije na visokoučinkovitu kogeneraciju i s visokoučinkovite kogeneracije s visokoučinkovitom trigeneracijom/ kvatrogeneracijom
* izgradnja priključka na mrežu odnosno svi troškovi priključka na mrežu
* nabave opreme, usluga i radova vezano uz uvođenje/rekonstrukciju cjelovite regulacije s ciljem smanjenja potrošnje energije putem: automatizacije upravljačkih sustava; sustava mjerenja i nadzora– npr. SCADA, CNUS ili slična softverska rješenja; ulaganja u aktivan i učinkovit sustav odziva potrošnje (električna snaga koja može sudjelovati u odzivu) kao i unapređenje postojeće opreme s ciljem smanjenja potrošnje energije

**A3.** **Projektantski nadzor i stručni nadzor**

* usluga projektantskog nadzora i troškovi usluga stručnog nadzora građenja koji provodi nadzorni inženjer,
* usluga koordinatora zaštite na radu u fazi izvođenja radova.

Ukupni troškovi nadzora (Projektantski nadzor i aktivnosti stručnog nadzora građenja koji provodi nadzorni inženjer u skladu sa Zakonom o gradnji te koordinacija zaštite na radu u fazi izvođenja radova) su prihvatljivi najviše u iznosu do 4% ukupno prihvatljivih troškova za izvođenje radova i/ili opremanje.

9 Prihvatljiva je samo proizvedena toplinska energija koje se koristi za potrebe proizvodnog/radnog procesa

## 2.5. Neprihvatljivi troškovi

Po ovom Pozivu neprihvatljivi troškovi su:

* Porez na dodanu vrijednost (PDV);
* Troškovi vezani za izradu projektno-tehničke dokumentacije (idejni projekt, glavni projekt, projekt izvedenog stanja i sl.);
* Dizalice topline koje služe isključivo za grijanje/hlađenje prostora
* Nabava i ugradnja rabljene opreme;
* Kupnja zemljišta i nekretnina;
* Troškovi zakupa materijalne imovine;
* Troškovi održavanja/operativni troškovi;
* Troškovi u svezi s ispunjavanjem uvjeta informiranja i vidljivosti, u skladu s točkom 5.5. Poziva;
* Kamate na dug;
* Kazne, financijske globe, troškovi povezani s predstečajem, stečajem i likvidacijom;
* Gubici zbog fluktuacija valutnih tečaja i provizija na valutni tečaj;
* Troškovi za otvaranje, zatvaranje i vođenje računa, naknade za financijske transfere, trošak ishođenja kredita ili pozajmice kod financijske institucije, javnobilježnički trošak;
* Izdaci povezani s računovodstvenim uslugama i uslugama revizije;
* Troškovi jamstava koja izdaje banka ili druga financijska institucija;
* Troškovi iskazani kao paušalni iznosi ili fiksna stopa;

# NAČIN PODNOŠENJA PROJEKTNOG PRIJEDLOGA

## 3.1. Podnošenje projektnog prijedloga

Projektni prijedlog podnosi se od strane ovlaštene osobe Prijavitelja na propisanim obrascima i sa cjelokupnom obaveznom dokumentacijom (iz točke 3.2. Poziva), u elektroničkom obliku na USB-u/CD-u/DVD-u, isključivo preporučenom poštom s povratnicom u zatvorenoj omotnici na adresu:

**Fond za zaštitu okoliša i energetsku učinkovitost, Radnička cesta 80, 10000 Zagreb**

Zatvorena omotnica mora sadržavati:

- naziv i adresu Prijavitelja,

- jedinstvenu oznaku preporučene pošiljke10

- naznaku Poziv za dodjelu sredstava **„MF-2024-2-1“ – NE OTVARAJ.**

Poziv će biti otvoren za podnošenje projektnih prijedloga Prijavitelja u periodu od dva mjeseca.

**NAPOMENA**:

*Projektni prijedlozi koji neće biti dostavljeni na način određen Pozivom, u naznačenom roku i neće biti adresirani na naznačen način neće biti razmatrani.*

U roku za dostavu projektnog prijedloga, Prijavitelj može izmijeniti svoj projektni prijedlog, odnosno povući i dostaviti novi projektni prijedlog (na isti način kao i prvotni projektni prijedlog).

Jedan Prijavitelj u sklopu ovog Poziva može podnijeti **jedan** **ili** **više** **projektnih prijedloga** pod uvjetom da je riječ o razdvojenim projektnim prijedlozima koji se temelje na međusobno razdvojenim prihvatljivim troškovima i dokumentaciji te se provode na razdvojenim lokacijama.

Projektni prijedlozi, odnosno sva dokumentacija tražena ovim Pozivom izrađuju se na hrvatskom jeziku i latiničnom pismu. Dokumentacija izdana od strane nadležnih tijela drugih država mora biti prevedena na hrvatski jezik te ovjerena od strane sudskog tumača.

## 3.2. Obvezna dokumentacija

Svaki projektni prijedlog mora sadržavati sljedeće dokumente u traženom formatu:

1. Prijavni obrazac; *u .xlsx formatu (Obrazac 1. Poziva)*
2. Dokaz o registraciji, važeći na dan prijave na Poziv (izvod iz sudskog); *u .pdf formatu*
3. Izvod iz Registra stvarnih vlasnika; *u .pdf formatu*
4. Potvrda Porezne uprave o podmirenju obveza javnih davanja11, ili drugi važeći jednakovrijedni dokument koje je izdalo nadležno tijelo, ne starija od 30 dana od dana prijave na Poziv; *u .pdf formatu*
5. Izjava Prijavitelja; *u .pdf formatu (Obrazac 2. Poziva)*
6. Skupna izjava Prijavitelja*; u .pdf formatu (Obrazac 3. Poziva)*
7. GFI-POD za 2022. ili drugi važeći jednakovrijedni dokumenti koje je izdalo nadležno tijelo; *u .pdf formatu*

10 Vrijeme zaprimanja u poštanskom uredu je vrijeme zaprimanja preporučene pošiljke evidentirano u online sustavu praćenja poštanskih pošiljaka (posiljka.posta.hr i ostali)

11 Sukladno članku 150. Općeg poreznog zakona („Narodne novine“ broj 115/16, 106/18, 121/19, 32/20, 42/20, 114/22), dospjeli porezni dug koji ne prelazi iznos od 1,33 eura neće se smatrati poreznim dugom u smislu uvjeta ovog Poziva

1. Dokaz o zatvorenoj financijskoj konstrukciji(Neobvezujuća izjava banke o financiranju ili uvjetna odluka o odobrenju kredita ili obvezujuće pismo namjere banke ili izjava o osiguranju vlastitih sredstava); *u .pdf formatu*
2. Važeći dokaz 12 (ukoliko ako je riječ o upravnom aktu, isti mora biti izvršan/pravomoćan tj. imati odgovarajući žig izvršnosti/pravomoćnosti odnosno potvrdu izvršnosti/pravomoćnosti od strane nadležnog tijela ) da je građevina izgrađena prema Zakonu o gradnji ili koja je prema navedenom ili posebnom zakonu s njom izjednačena; *u .pdf formatu*
3. Zemljišno-knjižni izvadak čestice nekretnine kojim se dokazuje knjižno vlasništvo13 građevine; *u .pdf formatu*
4. Dokument kojim se sukladno članku 109. Zakona o gradnji potvrđuje postojanje pravnog interesa, drugi dokument kojim prijavitelj potvrđuje da je ostvario pravo korištenja nekretnine na prijavljenoj lokaciji (npr. odluka i ugovor o koncesiji, ugovor o zakupu). Prijavitelji koji nisu vlasnici ili isključivi vlasnici nekretnine na prijavljenoj lokaciji obvezni su dostaviti pisanu suglasnost vlasnika/suvlasnika za provedbu projekta ako ta suglasnost izričito ne proizlazi iz dostavljene dokumentacije kojom potvrđuju pravni interes odnosno pravo korištenja prijavljene lokacije - *kada Prijavitelj nije vlasnik ili isključivi vlasnik građevine/ zemljišta na kojoj se provodi Projekt*; *u .pdf formatu*
5. Uvjerenje/potvrdu nadležnog ureda za katastar o istovjetnosti čestica, *ukoliko se u dokumentima pod 9 i 10. razlikuju brojevi katastarskih čestica i kada nije moguće povezati katastarske čestice putem portala Geoportal i Uređena zemlja; u .pdf formatu*
6. Glavni projekt koji sadržava proračun14 i rekapitulaciju ušteda energije i emisija CO2 (energetsku bilancu) za svaku lokaciju provedbe Projekta, *s odobrenjima, suglasnostima i posebnim uvjetima građenja, ukoliko su isti potrebni; u .pdf formatu*
7. Troškovnik opreme, radova i usluga s naznačenim jediničnim cijenama i istaknutim PDV-om, s rekapitulacijom troškova, za svaku lokaciju provedbe Projekta; *u .xlsx formatu*
8. Fotodokumentaciju postojećeg stanja15, moguće dostaviti i kao sastavni dio Glavnog projekta
9. Javnobilježničku ovjerenu izjavu o raspolaganju traženih količina biomase iz ulazne drvne biomase koja ide u obradu pri čemu se uzima da se 30% ulazne drvne biomase u obradu pripisuje drvnom ostatku, *ako je primjenjivo; u .pdf formatu*
10. Javnobilježničku ovjerenu izjavu o masenom udjelu tekućeg i krutog gnoja ili biootpada u supstratu na godišnjoj razini, sukladno uvjetima iz točke 2.3. Poziva, *ako je primjenjivo; u .pdf formatu*
11. Dokaz o održivosti biomase usklađen s Direktivom (EU) 2023/2413, *ako je primjenjivo; u .pdf formatu*

12 Važeći dokazi su npr. Uporabna dozvola, građevinska dozvola itd. Ako je riječ o upravnom aktu, isti mora biti izvršan/pravomoćan (imati odgovarajući žig izvršnosti/pravomoćnosti odnosno potvrdu izvršnosti/pravomoćnosti od strane nadležnog tijela). Važeći dokaz mora se dostaviti za građevinu u kojoj se provodi projekt energetske učinkovitosti ili VUK

13 Ukoliko su zemljišne knjige uništene ili nedostupne potrebno je dostaviti Potvrdu suda da su iste uništene ili nedostupne i Posjedovni list područnog ureda za katastar. Dokaz knjižnog vlasništva mora se dostaviti za građevinu/zemljište gdje se provodi projekt energetske učinkovitosti ili VUK

14 Proračun i rekapitulacija ušteda energije i emisija CO2 mogu biti dostavljeni odvojeno od glavnog projekta, ako je Proračun izrađen i ovjeren od strane ovlaštenog inženjera nakon stupanja na snagu Pravilnika o izmjenama i dopunama Pravilnika o sustavu za praćenje, mjerenje i verifikaciju ušteda energije u 2022.godini

15 Fotografije postojećeg stanja svih dijelova građevina/zemljišta na kojima se planira provedba Projekta.

Dokumentacija koja zahtijeva potpis Prijavitelja mora biti skenirani izvornik u .pdf formatu, potpisan od odgovorne/ovlaštene osobe za zastupanje.

Izvornici cjelokupne dokumentacije koja se dostavlja u sklopu prijave trebaju biti dostupni Fondu na zahtjev u traženom roku.

## 3.3. Pitanja i odgovori

Potencijalni Prijavitelji mogu kontinuirano za vrijeme Poziva u pisanom obliku postavljati pitanja slanjem upita elektroničkom poštom na adresu: [upiti.modernizacijski-fond@mingor.hr](mailto:upiti.modernizacijski-fond@mingor.hr) s jasnim navođenjem naznake Poziva „MF-2024-2-1“, najkasnije 14 dana prije isteka roka za podnošenje projektnih prijedloga.

Odgovori će se objaviti tijekom postupka dodjele na mrežnoj stranici Ministarstva [www.mingor.hr](http://www.mingor.hr) u roku do 7 radnih dana od dana zaprimanja pojedinog pitanja, a najkasnije do 7 radnih dana prije isteka roka za podnošenje projektnih prijedloga iz točke 3.1. Poziva.

U svrhu osiguravanja poštivanja načela jednakog postupanja prema svim Prijaviteljima, Ministarstvo ne može dati prethodno mišljenje vezano uz prihvatljivost Prijavitelja, projekta ili određenih aktivnosti i troškova odnosno ne može dati odgovore na pitanja koja zahtijevaju provjeru i ocjenu projektnog prijedloga.

# POSTUPAK DODJELE SREDSTAVA

Postupak dodjele sredstava iz Modernizacijskog fonda provode Ministarstvo i Fond, pri čemu je Odbor za odabir projekata kojeg osniva Fond (u daljnjem tekstu: Odbor) zadužen za provjeru i ocjenu projektnih prijedloga u skladu sa zahtjevima i kriterijima utvrđenim Pozivom, a Ministarstvo je zaduženo za donošenje Odluka o dodjeli sredstava.

Postupak dodjele sredstava traje 130 dana računajući od prvog sljedećeg radnog dana nakon isteka roka za podnošenje projektnih prijedloga do dana donošenja Odluke o dodjeli sredstava. U istom roku Prijavitelji mogu povući podnesene projektne prijedloge dostavom pisane obavijesti na adresu Fonda.

## Provjera i ocjena projektnih prijedloga

Provjeru i ocjenu projektnih prijedloga u skladu sa zahtjevima i kriterijima utvrđenim Pozivom provodi Odbor. Odbor je sastavljen od predstavnika Fonda i Ministarstva.

Obveze Odbora za odabir projekata su: provođenje provjere i ocjene projektnih prijedloga u skladu sa zahtjevima i kriterijima utvrđenim u Pozivu; priprema Izvješća o provedenom pregledu i ocjeni pristiglih projektnih prijedloga (u daljnjem tekstu: Izvješće) i dostava Izvješća Ministarstvu najkasnije 90 dana od završetka roka za dostavu projektnih prijedloga iz Poziva, provođenje ponovne provjere i ocjene projektnog prijedloga u slučaju osnovanog prigovora te izrada izmjene Izvješća kako je definirano u točki 4.2.1. Poziva.

### Provjera projektnih prijedloga

Provjera projektnog prijedloga obuhvaća provjeru po slijedećem rasporedu:

1. načina i vremena podnošenja projektnog prijedloga,
2. potpunosti dostavljene dokumentacije,
3. prihvatljivosti Prijavitelja i Projekta,
4. prihvatljivosti projektnih aktivnosti,
5. prihvatljivosti troškova.

Projektni prijedlozi koji ne udovolje provjeru pod a. ne razmatraju se, što podrazumijeva da se za njih ne provode provjere navedene u točkama b. do e. Projektni prijedlozi koji ne udovolje provjere navedene pod b. i/ili c. smatraju se neprihvatljivima te se isključuju iz daljnjeg tijeka postupka provjere, što podrazumijeva da se za njih ne provode provjere navedene pod d. i e. niti postupak ocjene iz točke 4.1.2. Poziva. O razlozima neprihvatljivosti prijavitelji se obavještavaju na način i u rokovima definiranim točkom 4.2. Poziva.

Za projektne prijedloge koji su udovoljili provjere a., b. i c. te za koje je Odbor provjerama d. i e. utvrdio prihvatljive projektne aktivnosti i troškove, provodi se postupak ocjene projektnih prijedloga, sukladno kriterijima utvrđenim u točki 4.1.2. Poziva.

### Ocjena projektnih prijedloga

Projektni prijedlozi se ocjenjuju nakon što su zadovoljeni uvjeti iz točke 4.1.1. Poziva i ocjenjuju se u skladu s kriterijima za ocjenjivanje:

| **KRITERIJI ZA OCJENJIVANJE** | | | |
| --- | --- | --- | --- |
| **Kriterij** | **Bodovi** | **Izvor provjere** |
| **1. Doprinos ciljevima Modernizacijskog fonda** | **Max 30 bodova**  **(min 3 boda)** | |
| **1.1. Ušteda energije (MWh/godišnje )**    **Objašnjenje:**  Kriterij ocjenjuje smanjenje potrošene količine energije na godišnjoj razini (u ukupnom iznosu), iz konvencionalnih izvora energije (energija isporučena iz distribucijske mreže ili dobivena iz fosilnih goriva na lokaciji) nakon provedbe projekta. Ušteda energije se odnosi na razliku između trenutne godišnje potrošnje energije vidljive na obračunskom mjernom mjestu za električnu i/ili toplinske energije i/ili prema računovodstvenim karticama potrošenog fosilnog goriva korištenih u proizvodnom procesu na lokaciji prije provedenog projekta i planirane godišnje potrošnje energije nakon provedenog projekta.  < 100 MWh **0 bodova**  ≥ 100 MWh - < 500 MWh  **3 boda**  ≥ 500 MWh - < 1.000 MWh **5 bodova**  ≥ 1.000 MWh - < 2.500 MWh **7 bodova**  ≥ 2.500 MWh - < 5.000 MWh **10 bodova**  ≥ 5.000 MWh - < 10.000 MWh **13 bodova**  > 10.000 MWh **15 bodova** | **0-15** | Obrazac 1  Glavni projekt |
| **1.2. Smanjenje emisija stakleničkih plinova (t CO2/godišnje)**  **Objašnjenje:**  Kriterij ocjenjuje godišnje smanjenje emisije CO2 nakon provedbe Projekta. Vrijednost se dobiva umnoškom ukupnih ostvarenih ušteda godišnje isporučene energije [kWh/god] i emisijskih faktora iz Pravilnika o sustavu za praćenje, mjerenje i verifikaciju ušteda energije.  < 20 t CO2 **0 bodova**  ≥ 20 t CO2 - < 100 t CO2 **3 boda**  ≥ 100 t CO2 - < 200 t CO2 **5 bodova**  ≥ 200 t CO2 - < 500 t CO2  **7 bodova**  ≥ 500 t CO2 - < 1.000 t CO2 **10 bodova**  ≥ 1.000 t CO2 - < 2.000 t CO2 **13 bodova**  > 2.000 t CO2 **15 bodova** | **0-15** | Obrazac1  Glavni projekt |
| **2. Financijska isplativost projekta** | **Max 60 bodova**  **(min 2 boda)** | |
| **2.1. Omjer ukupnih troškova po MWh smanjene potrošnje energije (€/MWh)**  Bodovi će biti dodijeljeni za ostvarivanje zadanog omjera prihvatljivih troškova projekta i ostvarene uštede energije.  < 20 €/MWh **30 bodova**  ≥ 20 €/MWh - < 35 €/MWh **25 bodova**  ≥ 35 €/MWh - < 50 €/MWh **20 bodova**  ≥ 50 €/MWh - < 75 €/MWh **15 bodova**  ≥ 75 €/MWh - < 100 €/MWh **10 bodova**  ≥ 100 €/MWh - < 200 €/MWh **5 bodova**  > 200 €/MWh **1 bod** | **1-30** | Obrazac 1  Glavni projekt |
| **2.2. Omjer ukupnih troškova po toni ostvarenog smanjenja emisija CO2 (€/tCO2)**  **Objašnjenje:**  Kriterij ocjenjuje iznos troška projekta izračunat po 1 toni CO**2**.  Vrijednost se izračunava kao omjer troškova projekta (€) i iznosa smanjenja emisija CO**2** projekta.  Bodovi se dodjeljuju kako slijedi:  < 50 €/ tCO2 **30 bodova**  ≥ 50 €/ tCO2 - < 100 €/ t CO**2** **25 bodova**  ≥ 100 €/ tCO2 - < 200 €/ t CO**2** **20 bodova**  ≥ 200 €/ tCO2 - < 350 €/ t CO**2** **15 bodova**  ≥ 350 €/ tCO2 - < 500 €/ t CO**2** **10 bodova**  ≥ 500 €/ tCO2 - < 1.000 €/ t CO**2** **5 bodova**  > 1.000 €/ tCO2 **1 bod** | **1-30** | Obrazac 1  Glavni projekt; |
| 1. **Doprinos smanjenju emisija u sektorima uključenima u EU sustavu trgovanja emisijama stakleničkih plinova** | **Max 10 bodova**  **(min 0 boda)** | |
| **Objašnjenje:**  Lokacija projekta je postrojenje uključeno u EU sustav trgovanja emisijama stakleničkih plinova, odnosno sa ishođenom dozvolom za emisije stakleničkih plinova od tijela državne uprave nadležnog za zaštitu okoliša sukladno članku 28. Zakona o klimatskim promjenama i zaštiti ozonskog sloja (NN 127/2019) (u daljnjem tekstu: EU ETS Dozvola).  Bodovi se dodjeljuju kako slijedi:  Prijavitelj za lokaciju projekta ne posjeduje EU ETS Dozvolu= **0 bodova**  Prijavitelj za lokaciju projekta posjeduje EU ETS Dozvolu=**10 bodova** | **10** | EU ETS Dozvola | |
| **Maksimalni broj bodova koje je moguće ostvariti** | **100** | |
| **Bodovni prag (minimalan broj bodova) koje projekt mora ostvariti kako bi udovoljio kriterijima za ocjenu** | **5** | |

Projektni prijedlog **mora kumulativno** zadovoljiti sljedeće kriterije kako bi bio upućen u iduću fazu postupka dodjele:

* za kriterij 1. Doprinosi ciljevima iz Modernizacijskog fonda **minimalno 3 boda** od mogućih 30 bodova,
* za kriterij 2. Financijska isplativost ulaganja **minimalno 2 boda** od mogućih 60 bodova,

Kriterij 3. Doprinos smanjenju emisija u sektorima uključenima u EU sustavu trgovanja emisijama stakleničkih plinova nije obvezujući.

**Minimalni ukupni zbroj bodova koje projekt mora ostvariti je 5 bodova od mogućih 100 bodova.**

Projektni prijedlozi koji ne ostvare propisani minimalni broj bodova po pojedinom kriteriju i minimalni ukupni zbroj bodova **neće biti dalje razmatrani te će se isključiti iz daljeg postupka** dodjele sredstava.

### Pojašnjenja tijekom postupka dodjele

U postupku provjere i ocjene projektnih prijedloga, ako u projektnom prijedlogu dostavljeni podaci nisu jasni ili je uočena neusklađenost u dostavljenim podacima koja objektivno onemogućava provedbu postupka dodjele, Fond od Prijavitelja može zahtijevati pojašnjenja. Ako Odbor može samostalno nesporno utvrditi točnost podataka koji su nejasno ili neusklađeno navedeni u projektnom prijedlogu, za isto neće zahtijevati pojašnjenje od Prijavitelja.

Zahtjev za pojašnjenjem Prijavitelju se dostavlja putem elektroničke pošte te je na njega obavezan odgovoriti istim putem. Odgovorom na zahtjev za pojašnjenjem nije moguće raditi ispravke ili dopune dostavljene dokumentacije.

Ako Prijavitelj ne postupi u skladu sa zahtjevom za pojašnjenjem i u zahtijevanom roku, projektni prijedlog se isključuje iz daljnjeg tijeka postupka provjere i ocjene.

### Izvješće o provedenom pregledu i ocjeni

Po završetku postupka ocjene projektnih prijedloga, Odbor priprema Izvješće o provedenom pregledu i ocjeni svih pristiglih projektnih prijedloga (u daljnjem tekstu: Izvješće), koje sadrži listu prihvatljivih i neprihvatljivih projektnih prijedloga uključujući obrazloženje neprihvatljivosti pojedinog projektnog prijedloga, kao i informacije o iznosima utvrđenih prihvatljivih i/ili neprihvatljivih troškova po pojedinačnim projektnim prijedlozima s obrazloženjima razloga neprihvatljivosti (ako je primjenjivo), kao i prijedlog iznosa sredstava za dodjelu po pojedinom projektnom prijedlogu.

U slučaju da dva ili više projektnih prijedloga imaju isti broj bodova, prednost će se dati projektnom prijedlogu koji je ostvario veći broj bodova po kriteriju 1.„Doprinos ciljevima Modernizacijskog fonda“. U slučaju da dva ili više projektnih prijedloga još uvijek imaju isti broj bodova, prednost će se dati projektnom prijedlogu koji je ostvario veći broj bodova po kriteriju 2. “Financijska isplativost projekta U slučaju da dva ili više projektnih prijedloga još uvijek imaju isti broj bodova nakon prethodno navedenih definiranih prioriteta prednosti sufinanciranja, prednost će se dati projektnom prijedlogu za koji je zatražen manji iznos sredstava.

## Obavijest Ministarstva

Na temelju Izvješća, Ministarstvo donosi Obavijest Ministarstva, koja sadrži informacije vezane za prihvatljivost i/ili neprihvatljivost projektnog prijedloga te rok mirovanja kao i pravo na odricanje od prigovora. Obavijest Ministarstva dostavlja se putem elektroničke pošte svakom pojedinačnom Prijavitelju. Vrijeme zaprimanja Obavijesti Ministarstva smatra se trenutak zabilježen na poslužitelju Ministarstva za slanje elektroničkih poruka.

### Prigovor na Obavijest Ministarstva

Prigovor se može podnijeti Ministarstvu na Obavijest Ministarstva iz točke 4.2. Poziva u roku 8 dana od dana dostave Obavijesti Ministarstva.

Prigovor se podnosi pisanim putem na adresu **Ministarstvo zaštite okoliša i zelene tranzicije, Radnička cesta 80, 10000 Zagreb** putem preporučene pošte ili osobno predajom u pisarnici.

Prigovoru mora biti priložena punomoć osobe ovlaštene za zastupanje ako je podnositelj prigovora ima.

Prigovor mora biti razumljiv i sadržavati sve što je potrebno da bi se po njemu moglo postupiti, naziv/ime i prezime te adresu Prijavitelja, ime i prezime te adresu osobe ovlaštene za zastupanje ako je Prijavitelj ima (uključujući punomoć), naziv i referentni broj Poziva, razloge prigovora, potpis Prijavitelja ili osobe ovlaštene za zastupanje, naznaku statusa potpisnika prigovora koji ga ovlašćuje na zastupanje Prijavitelja (direktor, prokurist, član Uprave itd.) i dokumentaciju kojom dokazuje navode iznijete u prigovoru. Teret dokazivanja navedenih činjenica je na Prijavitelju.

Kada prigovor sadržava kakav nedostatak koji onemogućuje da bi se po njemu moglo postupiti, odnosno ako je nerazumljiv ili nepotpun, Ministarstvo će podnositelja prigovora na to upozoriti i odrediti će se rok u kojem je dužan otkloniti nedostatak, uz upozorenje ako to ne učini da se prigovor neće uzeti u razmatranje, već će se rješenjem odbaciti. Ako prigovor bude ispravljen, odnosno dopunjen i predan u roku određenom za dopunu ili ispravak, smatrat će se da je podnesen onog dana kada je prvi put bio podnesen. Smatrat će se da je prigovor povučen ako podnositelj prigovora ne dostavi dopunu ili ispravak u skladu s dobivenom uputom i u roku. Ako podnositelj prigovora dostavi u roku ispravke i dopune, ali po kojima se ne može postupati, prigovor će se odbaciti rješenjem.

Prigovor koji je dostavljen izvan roka, podnesen od neovlaštene osobe (osobe koja nije podnositelj prigovora ili nije ovlaštena od strane podnositelja prigovora) te nedopušten, odbacit će se rješenjem.

Ministarstvo će bez odgode putem elektroničke pošte obavijestiti Odbor o zaprimljenom prigovoru. Odbor je dužan dostaviti potrebnu dokumentaciju Ministarstvu o navodima iz zaprimljenog prigovora. Odbor je dužan zatraženo dostaviti u roku koji ne može biti dulji od pet radnih dana od zaprimanja prigovora, dok u slučajevima jednostavnijih zahtjeva (kao npr. zahtjev za dostavljanjem dostavnice), rok ne može biti dulji od dva radna dana. O nemogućnosti postupanja u navedenom roku Odbor obavještava Ministarstvo.

O prigovoru odlučuje čelnik Ministarstva rješenjem, na temelju prijedloga Komisije za razmatranje prigovora (dalje: Komisija) te se protiv istoga može pokrenuti upravni spor pred nadležnim Upravnim sudom u roku trideset (30) dana od dana dostave rješenja.

Čelnik Ministarstva odlukom osniva i imenuje članove Komisije koja se sastoji od najmanje tri člana pri tome svaki član ima jedan glas. Komisija o prijedlogu odlučuje većinom glasova svih prisutnih članova Komisije. Član Komisije koji je sudjelovao u glasovanju, a ne slaže se s odlukom većine, može svoje stajalište obrazložiti u izdvojenom mišljenju koje se obavezno prilaže prijedlogu. Komisija razmatra o prigovoru na temelju priložene dokumentacije podnositelja prigovora i dostavljene dokumentacije Fonda, na sjednicama o kojima se sastavlja zapisnik o radu ili službena bilješka.

Komisija donosi prijedlog rješenja kojim utvrđuje da se prigovor:

1. odbacuje u slučaju da je nedopušten, nepravodoban ili izjavljen od neovlaštene osobe ili
2. odbija kao neosnovan ili
3. prihvaća kao osnovan

Ministarstvo o prigovoru rješava na temelju dokumentacije i očitovanja Odbora. Rješenje se dostavlja podnositelju prigovora pisanim putem, preporučenom poštom i na znanje Fondu.

U slučaju da je prigovor osnovan, Odbor će temeljem rješenja bez odgode provesti provjeru i ocjenu predmetnog projektnog prijedloga i dostaviti Ministarstvu izmjenu Izvješća s listom prihvatljivih i neprihvatljivih projektnih prijedloga.

### Rok mirovanja

Rok mirovanja obuhvaća razdoblje od dostave Obavijesti Ministarstva do isteka roka od 15 dana, koji je obuhvaća i rok za podnošenje prigovora. U slučaju podnošenja prigovora, rok mirovanja se produžuje do rješavanja prigovora iz točke 4.2.1 Poziva.

## Donošenje Odluke o dodjeli sredstava

Nakon isteka roka mirovanja Ministar donosi pojedinačne Odluke o dodjeli sredstava za projektne prijedloge koji su udovoljili svim kriterijima u postupku dodjele u skladu s Izvješćem16, a u okviru raspoloživih sredstava.

Ministarstvo dostavlja Odluku o dodjeli sredstava, putem preporučene pošte, svakom odabranom Prijavitelju pojedinačno i na znanje Fondu.

***NAPOMENA****:*

*Ministarstvo u okviru ovog Poziva dodjeljuje potpore Modernizacijskog fonda do iskorištenja raspoloživog iznosa sredstava (80.000.000,00 eura).* *U slučaju da raspoloživa sredstva Poziva ne budu dovoljna za financiranje projekta koji je prešao minimalni prag određen ovim Pozivom u traženom iznosu, Prijavitelju može biti ponuđena mogućnost da poveća vlastiti udio sufinanciranja kako bi se premostio taj manjak. Ako je Prijavitelj dokazao mogućnost povećanja vlastitog udjela sufinanciranja projekta (financijska izvješća, bankovne garancije i slični elementi kao dokaz financijske sposobnosti), Ministarstvo donosi Odluku o dodjeli sredstava. U slučaju da Prijavitelj ne može osigurati dodatna sredstva, neće se donijeti Odluka o dodjeli sredstava i kontaktirat će se sljedećeg Prijavitelja iz Obavijesti Ministarstva. Od Prijavitelja se neće zahtijevati smanjenje ili izmjena projektnih aktivnosti, kako bi se uklopile u raspoloživo financiranje, jer bi se radilo o nedopuštenoj izmjeni projektnog prijedloga.*

## Potpisivanje Ugovora o dodjeli sredstava između Ministarstva, Fonda i Korisnika

Po donošenju Odluke o dodjeli sredstava, Ministarstvo i Fond će sklopiti Ugovor o dodjeli sredstava (u daljnjem tekstu: Ugovor) s pojedinim odabranim Prijaviteljem (u daljnjem testu: Korisnik).

Korisnik mora u roku od 14 dana po zaprimanju Odluke o dodjeli sredstava, dostaviti Fondu dokaze o zatvorenoj financijskoj konstrukciji i Izjavu da nisu nastupile promjene odnosno okolnosti koje bi utjecale na ispravnost dodjele sredstava (da nije nastupio stečaj ili slično), kao preduvjet za pripremu Ugovora.

Korisnik mora u roku dokazati zatvorenu financijsku konstrukciju projekta na jedan od sljedećih načina:

1) Financiranje kreditom banke

Ako se udio privatnog sufinanciranja Prijavitelja podmiruje kreditom banke, Korisnik mora dostaviti Ugovor o kreditu na iznos ukupne vrijednosti projekta umanjene za iznos dodijeljenih sredstava.

2) Financiranje vlastitim sredstvima

Ako se udio privatnog sufinanciranja Prijavitelja podmiruje iz vlastitih izvora, Korisnik mora dostaviti dokaz (izvod) da je na računu osigurao sredstva u iznosu od minimalno 30% ukupne vrijednosti projekta. Izvod ne smije biti sa stanjem na dan koji je stariji od 30 dana od dana donošenja Odluke o dodjeli sredstava.

16 uključujući i izmjenu Izvješća, ako je primjenjivo

**Ako Korisnik ne dostavi u traženom roku dokaz o zatvorenoj financijskoj konstrukciji ili ne dostavi Izjavu da nisu nastupile promjene, gubi pravo na sredstva te će Ministarstvo po službenoj dužnosti Odluku o dodjeli sredstava staviti van snage.**

Ako su nastupile promijenjene okolnosti zbog kojih sklapanje Ugovora više nije moguće Ministarstvo će Odluku o dodjeli sredstava staviti van snage.

Ugovorom će se urediti međusobna prava i obveze ugovornih strana a osobito predmet ugovora, aktivnosti projekta, rokovi za provedbu projekta, razdoblje prihvatljivosti troškova, sredstva za financiranje, uvjeti isplate sredstava (predujam), ugovorni troškovnici, odredbe vezane uz zaštitu financijskih interesa Modernizacijskog fonda (kontrola namjenskog korištenja sredstava od strane Fonda i Ministarstva, način praćenja provedbe projekta, instrumenti osiguranja, dostava izviješća, odredbe vezane uz prekinuto ulaganje i raskid ugovora) kao i druga međusobna prava i obveze.

Ministarstvo dostavlja Ugovor na potpis Korisniku uz naznaku roka za potpisivanje Ugovora. Ugovor stupa na snagu tek kada ga potpiše zadnja ugovorna strana te je na snazi do izvršenja svih obaveza ugovornih strana.

U slučaju da Korisnik ne potpiše i dostavi Ugovor Ministarstvu u roku koji odredi Ministarstvo, smatrati će se da je Korisnik odustao od dodjele bespovratnih sredstava, a Ministarstvo će po službenoj dužnosti Odluku o dodjeli sredstava staviti van snage.

## Objava rezultata Poziva

Popis Korisnika s kojima je sklopljen Ugovor bit će objavljen na mrežnim stranicama Ministarstva u roku od 10 dana od potpisa svih Ugovora sa Korisnicima.

Objavljuju se najmanje sljedeći podaci:

• naziv korisnika,

• naziv projekta,

• iznos dodijeljenih sredstava i intenzitet potpore.

# PROVEDBA PROJEKTA

## Razdoblje provedbe projekta

Pod razdobljem provedbe projekta podrazumijeva se datum početka i predviđenog završetka provedbe, a definira se u Ugovoru.

Početkom provedbe projekta smatra se zakonski obvezujuća obveza za naručivanje usluga ili bilo koja druga obveza koja ulaganje čini neopozivim (npr. potpis ugovora, izdavanje narudžbenice, itd.). Priprema projektnog prijedloga (dokumentacije iz točke 3.2. Poziva) ne smatra se početkom provedbe.

Provedba projekta ne smije započeti prije predaje projektnog prijedloga u okviru Poziva ni završiti prije potpisivanja Ugovora, a može trajati najdulje 36 mjeseca od potpisivanja Ugovora.

Razdoblje prihvatljivosti troškova započinje danom početka razdoblja provedbe projekta, a završava najdulje 6 mjeseci nakon završetka razdoblja provedbe projekta. Tijekom razdoblja prihvatljivosti troškova moraju nastati i biti plaćeni svi troškovi projekta, te Fondu dostavljen cjeloviti završni zahtjev za isplatu.

Korisnik može izgubiti pravo na sredstva, odnosno Ministarstvo i Fond mogu s Korisnikom raskinuti Ugovor ako Korisnikovo postupanje, odnosno propuštanje postupanja nije rezultiralo niti jednom isplatom dodijeljenih sredstava u roku od 12 mjeseci od dana potpisivanja Ugovora.

## Praćenje provedbe Projekta

Fond provodi kontrolu namjenski utrošenih sredstava na temelju dokumentacije i terenske kontrole Korisnika kojima je dodijeljena potpora iz Modernizacijskog fonda, u suradnji s Ministarstvom (po potrebi).

Korisnik ima obavezu svakih 6 mjeseci u razdoblju provedbe projekta podnijeti Izvješće o provedbi projekta.

Fond u praćenju provedbe Ugovora, provodi sljedeće aktivnosti:

- kontrola namjenski utrošenih sredstava,

- provjere dokumentacije i provjere na licu mjesta kod Korisnika sukladno fiskalnoj odgovornosti Fonda

- isplate sredstava sukladno dinamici određenoj Ugovorom u roku od 30 dana od dana dostave cjelovitog zahtjeva Korisnika za isplatu sredstava, odnosno predujma,

- praćenja provedbe projekta i ostvarivanja pokazatelja

- vođenja evidencije o ostvarenim pokazateljima,

- praćenje napretka projekta i praćenje novčanog tijeka, najmanje dva puta godišnje za svaki projekt

- provođenja preventivnih mjera i poduzimanja svih aktivnosti u svrhu povrata isplaćenih sredstava za koje je utvrđeno nenamjensko korištenje,

- provjere provođenja mjera informiranja i komunikacije od strane Korisnika u skladu sa obvezama provedbe mjera iz Ugovora.

Praćenje provedbe Ugovora od strane Fonda i Ministarstva koja uključuje učinkovitu provjeru ulaganja putem provjera na licu mjesta i provjere dokumentacije kojom se potvrđuje tijek ulaganja u Projekte, preventivne mjere i poduzimanje svih aktivnosti u svrhu povrata isplaćenih sredstava za koje je utvrđeno nenamjensko korištenje, kao i čuvanje dokumentacije od strane Korisnika uređeno je u Ugovoru (Prilog 2. Poziva).

Ministarstvo i Fond mogu, u svrhu praćenja napretka provedbe projekata, od Korisnika zahtijevati osim Ugovorom određenih Izvješća i dostavu ad hoc izvješća o provedbi projekata, ostvarivanju pokazatelja ili drugim informacijama potrebnim za izvještavanje.

Ministarstvo i Fond, kao i bilo koji vanjski revizor ovlašten od strane nadležnih tijela, kada ocijene potrebnim, mogu obaviti nenajavljenu provjeru na licu mjesta i kontrolu namjenski utrošenih sredstava, o čemu nisu dužni obavijestiti Korisnika.

Korisnik i njegovi izvođači i podizvođači obavezni su 5 godina od posljednje isplate za predmetni Ugovor čuvati i imati na raspolaganju svu popratnu dokumentaciju i podatke u vezi plaćanja i rashodima.

Fond i Ministarstvo pridržavaju pravo provjere namjenskog korištenja sredstava od strane Korisnika, što uključuje i provjere na licu mjesta, u razdoblju od 5 godina od posljednje isplate sredstava od strane Fonda prema Korisniku.

Sukladno članku 6. stavku 4. Zakona o energetskoj učinkovitosti (»Narodne novine«, br. 127/14, 116/18, 25/20, 32/21, 41/21) Fond upisuje podatke u sustav za praćenje, mjerenje i verifikaciju ušteda energije.

## Podnošenje zahtjeva za predujam/isplatom sredstava

Mogućnosti i uvjeti za podnošenje Zahtjeva za predujmom/isplatu sredstava prema Fondu i korištenje predujma utvrđuju se u Ugovoru (Prilog 2. Poziva).

U trenutku isplate sredstava Korisnik treba imati sjedište u RH ili registriranu podružnicu/poslovnu jedinicu. Ako se utvrdi da u trenutku plaćanja Korisnik nema sjedište u RH ili registriranu podružnicu/poslovnu jedinicu Odluka o dodjeli sredstava za predmetno ulaganje stavit će se van snage sukladno čemu će se steći uvjeti za raskid Ugovora.

Korisnik **ima pravo jednokratno zatražiti predujam** podnošenjem Zahtjeva za isplatu predujma prema Fondu u svrhu provedbe projekta sukladno uvjetima određenim u Ugovoru, a čiji iznos može iznositi najviše 20% od dodijeljenih sredstava Modernizacijskog fonda u svrhu provedbe Projekt.

Uvjet za isplatu predujma je dostava instrumenata osiguranja **(bankarske garancije)** koja se dostavlja Fondu uz Zahtjev za isplatu predujma na **iznos predujma s rokom važenja 240 dana17 od datuma završetka razdoblja provedbe Projekta**.

Bankovna garancija mora glasiti na Fond kao isplatitelju sredstava prema Korisniku, u skladu s Prilogom 3. Minimalni sadržaj garancije za predujam.

Pravdanje isplaćenog predujma Fonda provodi se dostavom Zahtjeva za isplatu s obveznom dokumentacijom utvrđenom Ugovorom (Prilog 2. Poziva), što uključuje obveznu dostavu dokaza o plaćanju nastalih troškova i dostavu jamstva za uredno ispunjenje Ugovora.

Ako je Korisniku isplaćen predujam, daljnja isplata dodijeljenih sredstava vršit će se nakon pravdanja ukupnog iznosa isplaćenog predujma.

17 U slučaju produljenja razdoblja provedbe projekta, ukoliko predujam nije opravdan, Korisnik je dužan nadležnom tijelu dostaviti dodatak garanciji s istim uvjetima trajnosti garancije, odnosno 240 dana od završetka razdoblja provedbe projekta.

## Povrat sredstva od Korisnika

Fond će poduzeti sve aktivnosti u svrhu povrata sredstava od strane korisnika u slučaju raskida Ugovora ili nenamjenski utrošenih sredstava. Pri tome Fond može tražiti od Korisnika da u određenom roku dostavi relevantne informacije, dokumentaciju i očitovanja vezano za odlučivanje o raskidu Ugovora i/ili o nenamjenski utrošenim sredstvima.

Svaki Projekt podliježe postupku povrata sredstava u slučaju nepoštivanja zahtjeva koji se odnose na sposobnost Korisnika, učinkovito i namjensko korištenje sredstava i trajnost projekta.

Sva pitanja vezana uz financijsko praćenje provedbe Projekata od strane Fonda i Ministarstva te povrat sredstava od Korisnika razrađena su u Ugovoru (Prilog 2. Poziva).

## Informiranje i vidljivost

Korisnik je dužan osigurati vidljivost sredstava iz Modernizacijskog fonda.

Korisnik će se pridržavati zahtjeva vezanih za informiranje i vidljivost navedenih u Ugovoru (Prilog 2. Poziva)*.*

Korisnik se obvezuje tijekom trajanja Projekta pružati dosljedne, relevantne i ciljane informacije o primljenoj potpori iz Modernizacijskog fonda te na strateškim mjestima vidljivima javnosti osigurati uz objavu na svojoj mrežnoj stranici barem još jednu mjeru vidljivosti Projekta (na promotivnim materijalima, na javnim događanjima ili konferencijama na kojim se predstavljaju ciljevi i rezultati Projekta, dnevnom tisku, online izdanjima tiska i/ili internetskim portalima, oglasima, objava na radioteleviziji i sl.).

Osim mjera informiranja i vidljivosti koje Korisnik samostalno poduzima u okviru Projekta, Korisnik je obavezan odazvati se na pozive Ministarstva i Fonda za sudjelovanje na organiziranim događanjima informiranja i vidljivosti.

# ZAŠTITA OSOBNIH PODATAKA

Zaštita osobnih podataka temelji se na Uredbi (EU) 2016/679 Europskog parlamenta i Vijeća od 27. travnja 2016. o zaštiti pojedinaca u vezi s obradom osobnih podataka i o slobodnom kretanju takvih podataka te o stavljanju izvan snage Direktive 95/46/EZ (Opća uredba o zaštiti podataka) te odredbama Zakona o provedbi Opće uredbe o zaštiti podataka („Narodne novine“ br. 42/18).

Prijavom na Poziv Prijavitelj pristaje i osigurava da se osobni podaci koji se dostavljaju u okviru projektnog prijedloga, kao i drugi podaci koji se mogu smatrati osobnim podacima koje Prijavitelj dostavlja Ministarstvu i Fondu u svrhu učinkovite provedbe postupka dodjele sredstava, izvršavanja ugovora o dodjeli sredstava te provedbe revizije i vrednovanja (potonje u odnosu na sve zaprimljene projektne prijedloge u okviru Poziva), u tu svrhu obrađuju, koriste i razmjenjuju.

Podaci se mogu razmjenjivati između Ministarstva i Fonda i tijela koja su ovlaštena provoditi reviziju i vrednovanje, u skladu s pravnim i institucionalnim okvirom za Modernizacijski fond. Pristup osobnim podacima je ograničen samo na osobe koje obavljaju poslove za koje je pristup osobnim podacima nužan.

Pravna osnova za obradu osobnih podataka sadržana je u članku 6. stavku 1. točkama (b), (c) i (e) Opće uredbe o zaštiti podataka.

Uvjeti Ugovora o dodjeli sredstava uključuju i odredbe kojima se uređuje pristup informacijama i zaštitu osobnih podataka. Prijavitelji se upućuju da podatke iz prijave mogu označiti poslovnom tajnom kada je isto utemeljeno na zakonu, propisu ili općem aktu Prijavitelja te sukladno posebnim propisima kojima se štiti tajnost podataka. Dodatno se napominje da su nadležna tijela javne vlasti i kao takva obvezna na primjenu Zakona o pravu na pristup informacijama („Narodne novine“ 25/13, 85/15; dalje ZPPI). Posljedično, obveza čuvanja povjerljivih informacija ne primjenjuje se u slučajevima određenim čl. 5.3. Općih uvjeta ugovora, što među ostalim uključuje i obvezu tijela javne vlasti da otkrije povjerljivi podatak kada je isto obvezno sukladno odredbama ZPPI.

Identitet i kontaktni podatci voditelja obrade: Ministarstvo zaštite okoliša i zelene tranzicije, Radnička cesta 80, 10000 Zagreb, OIB: 59951999361

Kontakt podatci službenika za zaštitu podataka: <https://mingor.gov.hr/etika-i-posebna-imenovanja/2175>

Uvažavajući gore istaknuto Prijavitelj postupajući na opisani način razumije i prihvaća da se podaci prikupljaju u svrhu učinkovite provedbe postupka dodjele sredstava u odnosu na njihov projektni prijedlog, kao i činjenicu da se s uspješnim Prijaviteljem sklapa ugovor o dodjeli sredstava te da se prikupljanje i obrada podataka temelji na nužnosti za izvršavanje ugovora, odnosno poduzimanju radnji na zahtjev ispitanika prije sklapanja ugovora, u smislu članka 6. stavka 1. točke (b) Opće uredbe o zaštiti podataka. Prijavitelj isto potpisuje se u Izjavi prijavitelja (Obrazac 2.);

Zahtjev za utvrđenje povrede prava se podnosi nadzornom tijelu (Agencija za zaštitu osobnih podataka).

# OBRASCI I PRILOZI POZIVA

Dokumentacija za podnošenje projektnih prijedloga za ovaj Poziv može se preuzeti s mrežne stranice, a uključuje:

**1. Obrasci koji su sastavni dio Poziva:**

Obrazac 1. Prijavni obrazac

Obrazac 2. Izjava prijavitelja

Obrazac 3. Skupna izjava Prijavitelja

**2. Prilozi koji su sastavni dio Poziva:**

Prilog 1. Program dodjele državnih potpora za ulaganje u mjere energetske učinkovitosti i visokoučinkovitu kogeneraciju u prerađivačkoj industriji od 16. veljače 2024.

Prilog 2. Nacrt Ugovora o dodjeli sredstava iz Modernizacijskog fonda

Prilog 3. Minimalni sadržaj garancije za predujam

Prilog 4. Kontrolne liste za provjeru i ocjenu projektnih prijedloga